Avainsanat

Tiivistelmä



Avainsanat

1. Ympäristö – Jätteet – Direktiivi 75/442 – Jätteen käsite

(Neuvoston direktiivin 75/442, sellaisena kuin se on muutettuna direktiivillä 91/156, 1 artiklan a alakohta ja 2 artiklan 1 kohdan b alakohdan iv alakohta)

2. Ympäristö – Jätteet – Direktiivi 75/442 – Soveltamisala

(Neuvoston direktiivin 75/442, sellaisena kuin se on muutettuna direktiivillä 91/156, 2 artiklan 1 kohdan b alakohta, 4, 8 ja 15 artikla ja direktiivi 91/271)

3. Ympäristö – Yhdyskuntajätevesien käsittely – Direktiivi 91/271 – Soveltamisala

(Neuvoston direktiivin 75/442, sellaisena kuin se on muutettuna direktiivillä 91/156, 2 artiklan 2 kohta ja direktiivi 91/271)

Tiivistelmä

1. Jätevettä, joka vuotaa viemäriverkosta, jonka hoitamisesta vastaa julkinen jätevedenpuhdistamo yhdyskuntajätevesien käsittelystä annetun direktiivin 91/271 ja sen täytäntöönpanemiseksi annettujen kansallisten säännösten mukaisesti, on pidettävä jätteistä annetussa direktiivissä 75/442, sellaisena kuin se on muutettuna direktiivillä 91/156, tarkoitettuna jätteenä.

Direktiivin 75/442 2 artiklan 1 kohdan b alakohdan iv alakohdasta ilmenee, että yhteisön lainsäätäjän tarkoituksena on ollut nimenomaisesti määritellä jätevesi tässä direktiivissä tarkoitetuksi jätteeksi, mutta se on säätänyt kuitenkin siitä, että nämä jätteet voivat tietyissä olosuhteissa jäädä direktiivin soveltamisalan ulkopuolelle ja näin sen yleisen jätteitä koskevan sääntelyn ulkopuolelle, joka direktiivillä on perustettu.

Näin ollen se, että jätevesi vuotaa viemäriverkosta, ei vaikuta sen luonteeseen direktiivissä 75/442 tarkoitettuna jätteenä. Jäteveden vuotaminen viemäriverkosta on keino, jolla jäteveden käsittelystä vastaava yritys, joka on jäteveden haltija, hävittää jäteveden. Se, että vesi vuotaa vahingossa, ei muuta tilannetta.

(ks. 26, 28 ja 29 kohta sekä tuomiolauselman 1 kohta)

2. Jätteistä annetun direktiivin 75/442, sellaisena kuin se on muutettuna direktiivillä 91/156, 2 artiklan 1 kohdan b alakohdan iv alakohdassa direktiivin soveltamisalan ulkopuolelle jätetään jätevedet, nestemäistä jätettä lukuun ottamatta, edellyttäen kuitenkin että tällainen jätevesi kuuluu ”muun lainsäädännön” alaan. Ilmaus ”muu lainsäädäntö” voi tarkoittaa myös kansallista lainsäädäntöä, mutta jotta kyseessä olevia yhteisön lainsäädäntöä tai kansallisia säännöksiä voitaisiin pitää ”muuna lainsäädäntönä”, sen tai niiden on sisällettävä tarkkoja säännöksiä jätehuollon järjestämisestä ja varmistettava ympäristönsuojelun taso, joka vähintään vastaa tällä direktiivillä ja erityisesti sen 4, 8 ja 15 artiklalla aikaansaatavaa tasoa.

Yhdyskuntajätevesien käsittelystä annetulla direktiivillä 91/271 ei taata tällaista suojaa. Se ei siis ole direktiivin 75/442 2 artiklan 1 kohdan b alakohdassa tarkoitettua ”muuta lainsäädäntöä”. Ennakkoratkaisua pyytäneen tuomioistuimen on tutkittava edellä määriteltyjä kriteereitä noudattaen, voidaanko kansallisen lainsäädännön katsoa olevan tässä artiklassa tarkoitettua ”muuta lainsäädäntöä”. Näin on, jos tämä kansallinen lainsäädäntö sisältää tarkat säännökset näitä jätteitä koskevan jätehuollon järjestämisestä ja jos se voi johtaa sellaisen ympäristönsuojelun tason varmistamiseen, joka vastaa direktiivillä 75/442 ja erityisesti sen 4, 8 ja 15 artiklalla taattua tasoa.

(ks. 31, 32, 34, 35 ja 38 kohta sekä tuomiolauselman 2 kohta)

3. Yhdyskuntajätevesien käsittelystä annettua direktiiviä 91/271, jossa ei ole lainkaan säännöksiä, jotka koskisivat viemäriverkosta vuotavaa jätevettä sellaisenaan, ei voida tällaista jätevettä koskevan jätehuollon osalta pitää lex specialis -säännöksenä suhteessa jätteistä annettuun direktiiviin 75/442, sellaisena kuin se on muutettuna direktiivillä 91/156, eikä sitä näin voida soveltaa tämän direktiivin 2 artiklan 2 kohdan nojalla.

(ks. 40 ja 41 kohta sekä tuomiolauselman 3 kohta)